title: "Vikingland (Skep, 1974)"
text: "Di Vikingland es en Aarbersskep fan di Saipem S.p.A. (Eni S.p.A.), Italien. J\u00fc es sent 2008 fuaral \u00f6n Kasachstan \u00f6nerwai. Fuarof wiar di Vikingland fan 1974 bit 2005 \u00fcs F\u00f6riskep \u00f6n di Skepslinie R\u00f6m-S\u00f6l' iinset.\n\nHistoorii \nDit nii Skep waar \u00f6n't Jaar 1973 \u00fcp Kiil lair (H\u00fcsemer Skepswerev, Bechningsnumer 1401).\n\u00d6n di 30. Marts 1974 waar j\u00fc \u00fcs Vikingland t\u00f6 Weeter leten. Fan di 24. Mai 1974 \u00f6n wiar j\u00fc fuar di Kopenhaawener Reederii Lindinger \u00f6n di R\u00f8m\u00f8-Sylt F\u00e6rgeri A/S, en Diil fan di Lindinger-Reederii \u00f6n R\u00f8dovre \u00fcp Seel\u00f6n', Deenemark \u00f6nerwai. Des Firma waar 1979 fan di F\u00f6rdereederei \u00f6n Flensborig aurnomen, wat 1988 en nii Selskep fan di F\u00f6ri maaketi, di R\u00f6m\u00f6-Sylt-Linie GmbH. Fan ali Selskepen wiar di Vikingland aliweegen twesken R\u00f6m en S\u00f6l' iinset. J\u00fc waar \u00f6n di niigentiger Jaaren ombecht.\n\nForskel t\u00f6 di Westerland\nDit Skep wiar \u00fcs gurter Sesterskep t\u00f6 dit ialer F\u00f6riskep Westerland becht. Di Linie wiar 1963 bigent uuren en her aur di Jaaren masi maaket, h\u00f6\u00f6r Kwaliteet en Kapatsiteet t\u00f6 forbeeteri. Sa wiar di Vikingland uk ek bluat en gurter Skep, em her uk fan benen alis d\u00f6nen, dat h\u00f6m \u00fcp sin Rais diarme gur t\u00f6 Wai wiis k\u00fcr.\nFan b\u00fcten her em di faini Linie fan di Westerland fuar't Miist bibih\u00f6len, man dit nii Skep fing niin \"Skybar\" muar boowen aur di Salon henbecht, en et her Rookgas-Piilern \u00fcp biiring Siren, hurfan j\u00fc en bet wuchtiger \u00fctsaach. \nDi Vikingland k\u00fcr 65 Pkw en ombi 500 Mensken faar (Forskelig \u00f6n Somer en Wunter).\n\nDi Westerland en di Vikingland k\u00fcr t\u00f6hop 120 Autos faar, en dit wiar muar \u00fcs inoch. Sa waar di ialer RoRo-Skeepen Sylt 1976 en R\u00f8m\u00f8 \u00f6n't Jaar 1974 forkoopet.\n\n1979 bit 2008\nHent\u00f6't Jen fan di soowentiger Jaaren fing di Reederii Lindinger Swaarhairen. J\u00fc maast \u00f6n di Aprilmuun fan 1979 Insolvenz-Biskiir d\u00f6. Di Vikingland waar hent\u00f6 di F\u00f6rdereederei \u00f6n Flensborig forkoopet en faarti aliining \u00f6n di F\u00f6rilinie. \n\n1994 waar di Vikingland \u00f6n di H\u00fcsemer Skepswerev ombecht (Achtern k\u0101m en Parf\u00fc\u00fcmshop iin, sa \u00fcs uk bi dat Sesterskep \"Westerland\", diar diarbi uk Rookgaspiilers fingen her).\nSent di Maimuun 1991 wiar di Westerland we\u0111er me \u00fcp Wai iinset. Aur di Wuntermuunen faarti fuar't Miist di Vikingland aliining, en di Westerland k\u0101m iin \u00f6n di Haawen fan Havneby \u00fcp R\u00f6m.\n\u00d6n di 12.Juuli 2005 k\u0101m di nii Sylt Express. Di \"Westerland\" en di \"Vikingland\" waar da \u0101plair. \n\n\u00d6n di November fan 2007 waar di Vikingland naa It\u0101lien forkoopet. \u00d6n di 1. Marts 2008 waar dit Skep naa Kasachstan omflagt en \u00f6n Klaipeda (Letl\u00f6n') ombecht.\n\nGalerii\n\nOmbechningen ee\u0111er di Forkoop\nDi Vikigland es niin Autof\u00f6ri muar, j\u00fc es n\u00fc en Aarbersskep. Di Klapi fuarn waar techtswaist, di Wininger fan't Autodek en fuarn bi di Salon uk. Dat hiili Skep waar liiger maaket, dat et \u00fcp Stroomer lechter \u00f6ner Br\u00f6chen d\u00f6\u00f6r aar ken.\n\nFan benen es dit Skep noch rocht makelk \u00fctbecht uuren, dat em diar gur benen aarberi en uuni ken. Kontoori fuar 52 Mensken sen diar iinbecht, en Sateliten-\u00d6nlaag es diar uk iinkemen, dat em en bet Fiirluki ken. Uk en Server-R\u00fcm waar iinrocht, dat em en Natwerk fan Reekenmaskiinen bin\u00fcti en uk \u00f6n't Internet gung ken.\n\u00d6nern heer em Aarbers- en L\u0101ger-R\u00fcmen iinbecht en masi Maskiinen, sa \u00fcs uk en Kr\u0101n, instaliaret.\n\nLuki uk diar \n\n\u00dcs Vikingland\n \n \n \n\n\u00dcs ERSAI 3\n \n En PDF fan di Ersai 3\n Skelter \u00f6n di \"Ferry-Site\"\n Bi ERSAI es di ual suurt Kant we\u0111er rocht henmaalet uuren!\n\nFutnooten \n\nB\u00fctl\u00f6ning Skeepen\nSkeepen-Hemel"